BJP-র রাজ্যে চাকরির আকাল! SSC দিতে ভিনরাজ্যের হাজারো প্রার্থী

ওয়েব ডেস্ক: আজ স্কুল সার্ভিস কমিশনের (School Service Commission) একাদশ ও দ্বাদশ শ্রেণির পরীক্ষা হয়ে গেল আজ। আদালতের নির্দেশ মেনেই হল এবারের এসএসসি পরীক্ষা (SSC Exam)। কিন্তু ছবিটা বদলাল না। নবম-দশম শ্রেণির পরীক্ষার দিনেও যেভাবে ভিনরাজ্য থেকে হাজার হাজার পরীক্ষার্থী এসেছিলেন, এবারেও ধরা পড়ল একই ছবি। উত্তরপ্রদেশ, বিহার, দিল্লির মতো ‘ডবল ইঞ্জিন’ রাজ্য (Double Engine State) থেকে আজও অনেককে দেখা গেল এসএসসি-র পরীক্ষায় বসতে। শুধু তাই নয়, ভিনরাজ্যের পরীক্ষার্থীদের মুখে শোনা গেল সেসব রাজ্যে নিয়োগের বেহাল দশার কথাও। আর এই বিষয়টিকে তুলে ধরে বিজেপিকে নিশানা করলেন রাজ্যের শিক্ষামন্ত্রী ব্রাত্য বসু (Bratya Basu)।

এদিন যাদবপুর বিদ্যাপীঠে এসএসসি পরীক্ষা দিতে আসেন উত্তরপ্রদেশের প্রয়াগরাজের দীনেশ কুমার পাল। তিনি জানান, যোগীরাজ্যে পিএইচডি, এমফিল করার পরেও মেলেনি চাকরি। শুধুমাত্র চাকরির জন্য তাঁকে ভিনরাজ্যে ছুটে বেড়াতে হচ্ছে বলে জানান ওই পরীক্ষার্থী। তাঁর দাবি, গোটা দেশ ধর্ম নিয়ে মেতে রয়েছে, চাকরির আকাল নিয়ে কারও কোনও চিন্তাভাবনা নেই।

আরও পড়ুন: স্বচ্ছতার সঙ্গে SSC পরীক্ষা হয়েছে: ব্রাত্য বসু

উত্তরপ্রদেশে চাকরির অবস্থার করা উল্লেখ করে ওই পরীক্ষার্থী বলেন, “যে রাজ্যেই যান, ছবি এক। তবে উত্তরপ্রদেশের অবস্থা খুবই খারাপ। ২০১৮ সালের পরে কোনও নিয়োগ নেই। এত বড় রাজ্য আমাদের উত্তরপ্রদেশ। সেখানে ২-৩ হাজার শূন্য পদে কী হয়? তাই আমরা পিএইচডি, করে নেট কোয়ালিফাই করে ফ্যা ফ্যা করে ঘুরছি। গোটা দেশে ঘুরছি চাকরির জন্য।”

এটিকে নিয়ে এবার বিজেপিকে নিশানা করলেন রাজ্যের শিক্ষামন্ত্রী ব্রাত্য বসু। তিনি বলেন, “ডবল ইঞ্জিন সরকারের সাফল্য বা ব্যর্থতা আসলে কতোটা, এই তথ্য থেকে আপনারা তার হিসাব পাবেন। বাংলা বরাবর সকলকে আপন করে নিল। মমতা বন্দ্যোপাধ্যায় কোনও বিভাজন করেন না। আমাদের রাজনৈতিক দলের লোকেরাও লাঠি নিয়ে তেড়ে যায়নি। তুমি অধম তাই বলে আমি উত্তম হইব না কেন! কোনও দিন পশ্চিমবঙ্গ নিয়ে কোনও বিতর্ক ছিল না। বিজেপি শাসিত রাজ্যে কেন গালাগাল দেওয়া হচ্ছে জানি না।”